
VARĖNOS RAJONO SAVIVALDYBĖS ADMINISTRACIJOS 

DIREKTORIUS

ĮSAKYMAS

DĖL VARĖNOS RAJONO ŠILUMOS ŪKIO SPECIALIOJO PLANO KEITIMO PLANAVIMO DARBŲ PROGRAMOS PATVIRTINIMO  
2024 m. spalio 22 d. Nr. DV-592
Varėna

Vadovaudamasis Lietuvos Respublikos vietos savivaldos įstatymo 34 straipsnio 6 dalies 11 punktu, Lietuvos Respublikos teritorijų planavimo įstatymo 6 straipsnio 2 dalimi, 21 straipsnio 3 dalimi, Lietuvos Respublikos šilumos ūkio įstatymo 2 straipsnio 50 punktu, 8 straipsnio 2 dalimi, Šilumos ūkio specialiųjų planų rengimo taisyklių, patvirtintų Lietuvos Respublikos energetikos ministro ir Lietuvos Respublikos aplinkos ministro 2015 m. rugsėjo 25 d. įsakymu Nr. 1-226/D1-683 „Dėl Šilumos ūkio specialiųjų planų rengimo taisyklių patvirtinimo“ 11, 21 ir 22 punktais, Varėnos rajono savivaldybės teritorijos bendruoju planu, patvirtintu Varėnos rajono savivaldybės tarybos 2008 m. rugsėjo 23 d. sprendimu Nr. T-VI-403 „Dėl Varėnos rajono savivaldybės teritorijos bendrojo plano tvirtinimo“, Varėnos rajono savivaldybės tarybos 2024 m. rugsėjo 24 d. sprendimu Nr. T-X-449 „Dėl Varėnos rajono šilumos ūkio specialiojo plano keitimo“, 

t v i r t i n u Varėnos rajono šilumos ūkio specialiojo plano keitimo planavimo darbų programą (pridedama).

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, Kaunas) arba Regionų administracinio teismo Kauno rūmams (A. Mickevičiaus g. 8A, Kaunas) per vieną mėnesį nuo jo paskelbimo arba įteikimo dienos.
Administracijos direktorė







Vilma Miškinienė
Architektūros skyriaus vedėja

Varėnos rajono savivaldybės 

administracijos direktoriaus 

2024 m. spalio 22 d.

įsakymu Nr. DV-592

VARĖNOS RAJONO ŠILUMOS ŪKIO SPECIALIOJO PLANO KEITIMO PLANAVIMO DARBŲ PROGRAMA  
I SKYRIUS

BENDROJI INFORMACIJA

1. Teritorijų planavimo dokumento pavadinimas – Varėnos rajono šilumos ūkio specialiojo plano keitimas (toliau - Planas).

2. Planavimo organizatorius – Varėnos rajono savivaldybės administracija, Vytauto g. 12, 65182 Varėna. Atsakingas asmuo: Jurgita Skirevičiūtė, Architektūros skyriaus vedėja, tel. (8 310) 31 512, el. p. jurgita.skireviciute@varena.lt.
3. Planuojama teritorija –Varėnos rajono savivaldybės teritorija.
4. Planavimo pagrindas – Varėnos rajono savivaldybės tarybos 2024 m. rugsėjo 24 d. sprendimas Nr. T-X-449 „Dėl Varėnos rajono šilumos ūkio specialiojo plano keitimo“.
II SKYRIUS

PLANAVIMO OBJEKTAS, TIKSLAS IR UŽDAVINIAI
5. Planavimo objektas – Varėnos rajono savivaldybės teritorijoje esančių šilumos vartotojų ir planuojamų naujų šilumos vartotojų teritorijų aprūpinimo šiluma inžinerinės infrastruktūros sistemos ir šių sistemų dalys, principiniai techniniai sprendimai dėl kiekvienai teritorijai nustatytų alternatyvių energijos ar kuro rūšių naudojimo, siekiant pagrįstomis būtinosiomis sąnaudomis ir neviršijant leidžiamo neigiamo poveikio aplinkai patenkinti šios teritorijos vartotojų šilumos poreikius.
6. Plano rengimo tikslai:

6.1.
įgyvendinant Nacionaliniame pažangos plane nustatytus sprendinius ir priemones, suformuoti ilgalaikes savivaldybės šilumos ūkio modernizavimo ir plėtros kryptis, siekiant užtikrinti tvarų, saugų, patikimą ir nepertraukiamą šilumos tiekimą vartotojams pagrįstomis būtinosiomis sąnaudomis, neviršijant leidžiamo neigiamo poveikio aplinkai;
6.2.
suderinti valstybės, savivaldybės, energetikos įmonių, fizinių ir juridinių asmenų ar jų grupių interesus aprūpinant vartotojus šiluma ir energijos ištekliais šilumos gamybai;
6.3.
reglamentuoti aprūpinimo šiluma būdus ir (arba) naudotinas kuro bei energijos rūšis šilumos gamybai šilumos vartotojų teritorijose;
6.4.
numatyti preliminarias investicijų apimtis, finansavimo poreikį ir finansavimo šaltinius į šilumos ūkio plėtrą ir modernizavimą.
7.  Planavimo uždaviniai:

7.1. Plėtoti šilumos ūkio inžinerinę infrastruktūrą ir numatyti jos plėtrai reikalingas teritorijas (zonas);
7.2. Numatyti arba, vadovaujantis Specialiųjų žemės naudojimo sąlygų įstatymo nuostatomis, nustatyti šilumos perdavimo tinklų apsaugos zonas; 
7.3. numatyti motyvuotai pagrįstas vietas ir plotus žemei visuomenės poreikiams paimti;

7.4. numatyti šilumos ūkio inžinerinei infrastruktūrai funkcionuoti reikalingus servitutus;

7.5. numatyti šilumos ūkio inžinerinės infrastruktūros statinių išdėstymą;

7.6. numatyti atsinaujinančių išteklių naudojimo plėtrą;

7.7. nurodyti galimus ir alternatyvius šildymo būdus kiekvienai teritorijai, kad būtų patenkinami šios teritorijos vartotojų šilumos poreikiai;

7.8. reglamentuoti alternatyvius šildymo būdus, naudotinas kuro bei energijos rūšis šilumos gamybai šilumos vartotojų teritorijose (zonose).
III SKYRIUS

PLANAVIMO PROCESAS
8. Planavimo procesą sudaro trys etapai: parengiamasis, rengimo, baigiamasis.

9. Parengiamojo etapo metu:

9.1. nustatomi planavimo tikslai ir uždaviniai;

9.2. parengiama ir patvirtinama planavimo darbų programa;

9.3. kreipiamasi į atsakingas institucijas dėl planavimo sąlygų;

9.4. viešai paskelbiama apie priimtą sprendimą dėl teritorijų planavimo dokumentų rengimo pradžios ir planavimo tikslų.

10. Rengimo etapą sudaro trys stadijos:

10.1. esamosios būklės įvertinimas;

10.2. koncepcijos 

10.3. bendrųjų sprendinių formavimas;

10.4. sprendinių konkretizavimas.

11. Baigiamąjį etapą sudaro šios stadijos:

11.1. sprendinių viešinimas;

11.2. plano derinimas Teritorijų planavimo komisijoje;

11.3. plano tikrinimas teritorijų planavimo valstybinę priežiūrą atliekančioje institucijoje;

11.4. plano tvirtinimas ir registravimas Teritorijų planavimo dokumentų registre;

11.5. Strateginis pasekmių aplinkai vertinimas (toliau - SPAV) atliekamas, SPAV atrankos metu nustačius jo poreikį. 

IV SKYRIUS

PLANO SUDĖTIS

12. Planą sudaro sprendiniai (grafinė ir tekstinė dalys) ir procedūrų dokumentai, kompaktinis diskas su skaitmeniniais duomenimis. Iškilus poreikiui, planavimo metu gali būti rengiami papildomi brėžiniai.

V SKYRIUS

TEISINIS PAGRINDAS
13. Planas turi būti rengiamas vadovaujantis šiais teisės aktais ir planavimo dokumentais:

13.1. Lietuvos Respublikos teritorijų planavimo įstatymu;

13.2. Lietuvos Respublikos saugomų teritorijų įstatymu;

13.3. Lietuvos Respublikos miškų įstatymu;

13.4. Lietuvos Respublikos šilumos ūkio įstatymu;

13.5. Lietuvos Respublikos specialiųjų žemės naudojimo sąlygų įstatymu;

13.6. Lietuvos Respublikos energijos efektyvumo didinimo įstatymu;

13.7. Šilumos ūkio specialiųjų planų rengimo taisyklėmis;

13.8. Visuomenės dalyvavimo teritorijų planavimo procese nuostatais;

13.9. Varėnos rajono savivaldybės teritorijos bendruoju planu;

13.10. kitais teisės aktais bei galiojančiais planavimo dokumentais.

